Síðasti bærinn í dalnum-tilnefnd til óskarsverðlauna

Það vakti verðskuldaða athygli þegar það fréttist að íslenska stuttmyndin Síðasti bærinn í dalnum, sem Rúnar Rúnarsson leikstýrir, hefði fengið tilnefningu til óskarsverðlaunanna í flokknum leiknar stuttmyndir. Margir urðu hissa, enda nafn myndarinnar betur þekkt sem heiti leikinnar kvikmyndar, sem Óskar Gíslason gerði árið 1950 og markaði spor í íslenskri kvikmyndasögu.

Þessi frétt á þó ekki að koma mjög á óvart. Auk þess sem Síðasti bærinn í dalnum, sem nefnist á ensku The Last Farm, er marg-verðlaunuð stuttmynd á kvikmyndahátíðum þá var hún þegar komin í tíu mynda forval í sambandi við óskarsverðlaunin.

Síðasti bærinn í dalnum, sem er fimmtán mínútna löng, var sýnd hér á landi á undan sýningu á kvikmynd Friðriks Þórs Friðrikssonar Næsland og sjálfsagt hafa fáir á þeim tíma búist við þeirri sigurgöngu myndarinnar sem raunin hefur orðið.

Enn í námi

Kvikmyndafyrirtækið Zik Zak, sem meðal annars framleiddi Nóa albínóa, Næsland og Gargandi snilld, gerði myndina og eru framleiðendur Skúli Malmquist og Þórir Sigurjónsson. Skúli sagði mikla ánægju ríkja vegna tilnefningarinnar: „Myndin hefur verið á mikilli sigurför og þegar hún var komin í hóp tíu leikinna stuttmynda sem áttu möguleika á að fá tilnefningu til óskarsverðlauna vorum við frekar bjartsýnir fyrir hennar hönd, það voru jú 50% líkur á að fá tilnefningu. Nú þegar hún hefur fengið tilnefninguna eru prósentulíkurnar að vísu minni á að hún fái óskarsverðlaunin, en möguleikarnir eru samt miklir og miðað við viðtökurnar sem myndin hefur fengið þá getur allt eins verið að óskarinn verði okkar.“

Rúnar Rúnarsson stundar nám við Danska kvikmyndaskólann, sem er sá virtasti á Norðurlöndum og eru mjög fáir nemendur teknir inn, annað hvert ár. Þrír þekktir íslenskir kvikmyndagerðarmenn hafa lokið námi við skólann, Valdís Óskarsdóttir, Kjartan Kjartansson og Dagur Kári Pétursson. Skúli segir danska kvikmyndaskólann vera þann skóla sem alla langi að komast í og Síðasti bærinn í dalnum hafi haft mikið að segja um að Rúnar fékk inngöngu.

Bóndi á krossgötum

Síðasti bærinn í dalnum fjallar um roskinn bónda sem stendur frammi fyrir því að þurfa að bregða búi. Jón Sigurbjörnsson leikur aðalhlutverkið, bóndann sem býr í síðasta bænum í dalnum. Þegar til stendur að flytja hann og Gróu hans á elliheimili í Reykjavík tekur hann til sinna ráða. Aðrir leikarar eru Kristjana Vagnsdóttir, Sigurður Skúlason, Ólafía Hrönn Jónsdottir, Kjartan Bjarg-mundsson og Arnheiður Steinþórsdóttir.

Myndin er tekin í Dýrafirði og er Magni Ágústsson tökumaður, Kjartan Kjartansson sá um hljóð og tónlistin er eftir Kjartan Sveinsson, sem er meðlimur Sigur Rósar.

Eins og áður segir hefur Síðasti bærinn í dalnum verið sigursæl á hátíðum undanfarna mánuði, en hún var meðal annars valin besta stuttmyndin á Nordisk Panorama 2004, besta stuttmyndin á Kiev International Film Festival Molodist 2004 og fékk Edduverð-launin í sínum flokki árið 2004. Þá fékk hún aðalverðlaunin á Huesca International Film Festival á Spáni. Þá má geta þess að sjónvarpsstöðin Arte í Frakklandi hefur keypt sýningarrétt á myndinni og þrír bandarískir dreifendur vilja dreifa myndinni þar í landi.

Það er svo að frétta af Rúnari að á vegum Zik Zak mun hann hefja gerð sinnar fyrstu leiknu kvikmyndar í fullri lengd í sumar. Myndin hefur enn ekki fengið nafn en nú stendur yfir undirbúningsvinna og handritsgerð.

Skúli er að lokum spurður hvort hann ætli ekki til Hollywood á óskarshátíðina 6. mars. „Ég kemst því miður ekki sjálfur þar sem ég á von á barni um sama leyti, en Rúnar og Þórir fara. Ég verð að láta mér nægja að vera límdur við sjónvarpið.“